REPUBLIKA SRBIJA

NARODNA SKUPŠTINA

Odbor za ljudska i manjinska prava i

ravnopravnost polova

09 Broj: 06-2/37-13

1. mart 2013. godine

B e o g r a d

**Z A P I S N I K**

**SA SEDME SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 4. FEBRUARA 2013. GODINE**

Sednica je počela u 11 časova.

Sednicom je predsedavao predsednik Odbora Meho Omerović.

Sednici su prisustvovali: Jelena Budimirović, Srđan Šajn, Stefan Zankov, Mile Spirovski, Teodora Vlahović, Tamara Tripić, Petar Kuntić, Miletić Mihajlović, Bojana Božanić, Snežana Stojanović Plavšić, Vera Paunović, Zlata Đerić, Elvira Kovač, Olena Papuga, članovi Odbora.

Sednici nisu prisustvovali članovi Odbora: Ljiljana Miladinović i Nataša Mićić.

Predsednik Odbora je konstatovao da su ispunjeni uslovi za rad i odlučivanje, te je predložio sledeći

D n e v n i r e d:

1. Predstavljanje predloga projekta Kongresa srpskog ujedinjenja Srbija za prevenciju nasilja nad ženama „Moj život u mojim rukama“;
2. Razmatranje Predloga odluke o utvrđivanju sastava Komisije za praćenje sprovođenja Nacionalnog akcionog plana za primenu Rezolucije 1325 Saveta bezbednosti Ujedinjenih nacija – Žene, mir i bezbednost u Republici Srbiji (2010-2015);
3. Razno.

Članovi Odbora su **jednoglasno** PRIHVATILI predloženi Dnevni red.

Pre prelaska na rad po utvrđenom Dnevnom redu, predsednik Odbora je stavio na glasanje zapisnik sa četvrte sednice Odbora održane 12. oktobra 2012. godine.

Članovi Odbora su **jednoglasno** PRIHVATILI zapisnik sa četvrte sednice Odbora.

Predsednik Odbora je stavio na glasanje zapisnik sa pete sednice Odbora održane 31. oktobra 2012. godine.

Članovi Odbora su **jednoglasno** PRIHVATILI zapisnik sa pete sednice Odbora.

Predsednik Odbora je stavio na glasanje zapisnik sa šeste sednice Odbora održane 23. novembra 2013. godine.

Članovi Odbora su **jednoglasno** PRIHVATILI zapisnik sa šeste sednice Odbora.

**PRVA TAČKA:** Predstavljanje predloga projekta Kongresa srpskog ujedinjenja Srbija za prevenciju nasilja nad ženama „Moj život u mojim rukama“;

**Predsednik Odbora** je konstatovao da su na sednici prisutni i predstavnici Kongresa srpskog ujedinjenja Srbija (u daljem tekstu: Kongres) i to: Jelena Sterđević, predsednik, Jelica Milašinović, Jelena Bogdanović i Aleksandar Radulović, kao i Bobana Macanović iz Autonomnog ženskog centra i Vesna Nikolić, iz Ministarstva unutrašnjih poslova iz razloga što je Kongres predložio da i to Ministarstvo bude upoznato sa projektom.

**Predstavnici Kongresa** su dali kratak osvrt na predlog projekta i prezentovali osnovne aktivnosti predviđene predlogom projekta. Istaknuto je da je prošle i pretprošle godine USAID finasirao njihov projekat Ženska liderska mreža u kome su okupljene uspešne žene Srbije i Amerike. Želeli su da iskoriste taj potencijal i da te žene pomognu u borbi protiv nasilja nad ženama. Ujedinjene nacije su raspisale konkurs koji se završava 12. februara na kome su želeli da konkurišu, zajedno sa Autonomnim ženskim centrom.

**Bobana Macanović** iz Autonomnog ženskog centra istakla je da taj centar već 20 godina radi na borbi protiv nasilja u porodici i nasilja nad ženama i podržavaju svaki projekat koji ide u tom smeru i koji je u skladu sa međunarodnim dokumentima koji regulišu ovu oblast. Smatra da je ovde veoma važna uloga narodnih poslanica i narodnih poslanika, npr. da učestvuju u kratkim filmovima koji su predviđeni projektom i da se na taj način obrate građanima po pitanjima borbe protiv nasilja u porodici i nasilja nad ženama.

**Aleksandar Radulović** iz Kongresa srpskog ujedinjenja Srbija predstavio je projekat u Power Point prezentaciji. On je istakao da će u realizaciju projekta biti uključena produkcijska kuća Re-kreativno koja ima veliki broj referentnih projekata. Kvalitet koji poseduju je razlog zbog koga je predviđeno njihovo učešće na ovom projektu.

Planirano je da projekat traje 2-3 godine. Istakao je da i pored zakonskog okvira koji postoji, problem nasilja nad ženama i dalje postoji. Stoga je potrebno jačati svest o tome da ovi problemi mogu da se reše. Krajnji cilj projekta je da se reši problem nasilja, a ciljne grupe su pre svega žene svih uzrasta, kao i deca školskog uzrasta. Projekat je zamišljen u pet faza.

Prva faza podrazumeva snimanje serijala od 15 kratkometražnih filmova u trajanju od 12 minuta, koji treba da budu interesantni, informativni i prilagođeni onome kome su namenjeni. Svaki film ima konkretnu temu i opis realne situacije, reč stručnjaka i predlog rešenja, kao i iskustvo žena koje su se uspešno izborile sa ovim problemom.

Druga faza projekta je promocija filmova. Zamišljeno je da se filmovi emituju na nekoj od nacionalnih televizija, kao i na lokalnim televizijama. Takođe, organizovali bi se okrugli stolovi u lokalnim sredinama na kojima bi članice Ženske liderske mreže iznele svoja iskustva o tome kako to izgleda u zemljama u kojima već postoji drugačija svest o ovom problemu, koji su važeći međunarodni standardi i uporedna praksa.

Treća faza je emitovanje filmova i edukativnih radionica u školama, koje imaju za cilj da se deluje na svest mladih.

Četvrta faza je izrada štampanih brošura i vodiča koji bi bili dostupni svim zainteresovanima. Ti materijali bi sadržavali infomacije kako prepoznati nasilnika, kome se obratiti za pomoć i koji su neophodni koraci u tom procesu.

Peta faza je umrežavanje postojećih lokalnih nevladinih organizacija, dodatna edukacija i povezivanje sa opštinama i na taj način pružanje podrške naporima Ministarstva rada, zapošljavanja i socijalne politike na uspostavljanju održivih rešenja za borbu protiv nasilja nad ženama.

**Jelena Sterđević** je upoznala članove Odbora da je prilikom konkurisanja potrebno da nevladinu organizaciju koja konkuriše institucionalno podrže državni organi koji se bave tim pitanjima i ideja je bila da od ovog odbora, Ministarstva rada, zapošljavanja i socijalne politike, kao i Ministarstva unutrašnjih poslova zatraže institucionalnu podršku, a ukoliko dobiju projekat u narednim fazama će biti potrebna i stručna pomoć Odbora kroz učešće u filmovima, kao i na okruglim stolovima i radionicama i ostalim planiranim aktivnostima.

**Predsednik Odbora** je podsetio da je ovaj odbor od svog konstituisanja uvek bio spreman da pruži podršku aktivnostima, idejama i projektima koji imaju za cilj borbu protiv nasilja u porodici, nasilja nad ženama i zaštitu marginalizovanih grupa i ugroženih kategorija stanovništva. Povodom prve tačke Dnevnog reda, otvorio je raspravu:

**Snežana Stojanović Plavšić** je istakla da se u ranijem sazivu Odbor za ravnopravnost polova bavio ovim pitanjima, te ovaj odbor ima tradiciju i dobro je upoznat sa problemima nasilja u porodici i nasilja nad ženama. Takođe istakla je da bi volela da ima malo više informacija o ovom projektu, ali da Kongres ima veoma kredibilnog partnera Autonomni ženski centar što nju opredeljuje ka ideji da da podršku projektu. Želela je da nešto više čuje o samom Konresu, kao i o organizciji pod nazivom Srpsko američka liderska mreža. Postavila je pitanje u vezi ovog projekta od kojih ministarstava je dobijena podrška i na koji način će ta ministarstva učestvovati na projektu jer je njeno iskustvo da bi bilo koji projekat ušao u škole treba da ima jasnu podršku i dozvolu Ministarstva prosvete. Takođe je postavila pitanje ko će finansirati ovaj projekat, koji je to konkurs, kod koje organizacije se konkuriše, koji su ciljevi tog konkursa. Kao primedbu na projekat istakla je da ako se kao cilj projekta odredi rešavanje problema nasilja, taj cilj se neće ostvariti, jer se problem nasilja ne može rešiti jednim projektom. Ako su ciljne grupe žene i deca, tada se problem neće rešiti, jer su muškarci uglavnom počinioci nasilja u porodici i nad ženama, pa i oni treba da budu ciljna grupa. Postavila je i pitanje da li su uključeni odbori za rodnu ravnopravnost na lokalnom nivou jer oni već postoje, a mnoge lokalne zajednice imaju razvijene strategije.

**Srđan Šajn** je istakao da je dobro da se razmišlja u ovom pravcu i da nevladine organizacije pokreću ovakve incijative. Ukazao je da postoji višestruka diskriminacija Romkinja i postavio pitanje da li je neki od partnera romska nevladina organizacija. Mišljenja je da faze projekta nisu najbolje opredeljene i da se aktivnosti prepliću, pa bi ih trebalo precizirati. Misli da je dobro da Odbor učestvuje u projektu, ali da onda Odbor treba da učestvuje i u monitoringu, ukoliko je partner, jer kada Narodna skupština podrži projekat, onda ona ima i određene odgovornosti. Zato je predložio veće učešće u upravljanju projektom. Ukoliko Odbor stane na stanovište da je to naše strateško opredeljenje, onda bi trebalo da se pomogne da se izvrše neke intervencije na samom projektu. On ovaj projekat vidi kao dobru ideju, ali smatra da treba da zajedno radimo u definisanju samog projekta i da neka od članica Odobra u tome učestvuje.

**Jelena Sterđević** odgovarajući na pitanja članova Odbora istakla je da je Kongres nevladina organizacija osnovan pre 20 godina u SAD i Srbiji. Kongres radi na različitim projektima, a ovo je prvi put da se angažuje na ovim pitanjima. Mreža je aktivirana pre dve godine, kada je 20 žena iz Srbije išlo u Sjedinjene američke države i gostovale su u Parlamentu, privatnim i državim institucijama koje vode žene. Nakon toga žene iz Amerike su gostovale u Srbiji i 9. marta 2012. godine je održana konferencija u Narodnoj skupštini. S obzirom da postoje žene koje su već umrežene i voljne da rade, a tu ima advokata, sociologa, psihologa i drugih profesija, milili su da je to dobar potencijal koji treba iskoristiti u rešavanju ovog krupnog problema. Kongres je do sada radio na različitim projektima, npr. u vezi Zakona o restituciji i Zakona o dijaspori i zahvaljuje se na ovde iznetim sugestijama.

**Bobana Macanović** je odgovarajući na pitanja članova Odbora istakla da se Autonomni ženski centar uključio u ovaj projekat više kao konsultant jer im je jako bitno da se promovišu ove vrednosti i imali su u vidu da treba uključiti lokalne mehanizme za rodnu ravnopravnost. U ovom projektu se više radi o promociji i podizanju svesti.

**Presednik Odbora** je naglasio da je rok za predaju projekta 12. februar. Projekat se podnosi Ujedinjenim nacijama i smatra da su članovi Odbora pomogli svojim sugestijama da projekat bude što celovitiji. Takođe je pozvao predstavnike Kongresa da još jednom dostave u elektronskoj formi podatke o kojima su govorili i partnerima koje su pominjali.

**Jelena Sterđević**, odgovarajući na pitanje Snežane Stojanović Plavšić istakla je da se putem filmova i promocijom u školama obraćaju svima, a ne samo ženama i deci, već i muškarcima, tako da je cilj da se utiče i na njih.

**Snežana Stojanović Plavšić** je odgovorila da se upravo u tome ogledaju njene sumnje u ovaj projekat, jer to nije bilo rečeno u predstavljanju projekta, pa se plaši da postoji raskorak između onoga što se želi i kako će se to ostvariti. Kritika ide i pripremi sednice jer u materijalu su trebali da dobiju sve informacije. Smatra da je problem da podrži projekat za koji ne zna da li će moći da bude realizovan i ponovila je pitanje da li imaju potvrdu Ministarstva prosvete da će moći da uđu u škole.

**Elvira Kovač** se složila sa pitanjima koje je postavila Snežana Stojanovć Plavšić, ali, kao i sve ovde prisutne, veoma ju zabrinjava ovaj problem i ova tema. Zato smatra da treba da podržimo sve koji se bave ovim pitanjima i koji rade na edukaciji, promociji, podizanju svesti javnosti. Smatra da Odbor treba da pruži podršku projektu i zanimljivo je da nam se uopšte prvi put neko obraća tražeći podršku Odbora.

**Srđan Šajn** smatra da je to dobra praksa, ali to što je kratak rok nije smetnja da se projekat dopuni. Ako je već Skupština učesnik aktivnosti, treba da se iskoriste svi kapaciteti, npr. ako bi se u Skupštini prezentovali filmovi, ti događaji bi bili medijski propraćeni. Iz prezentacije ne može da se zaključi da li su te aktivnosti predviđene. Članice Odbora imaju mnogo iskustva i stoga je predložio da Odbor ovlasti koleginicu koja bi zajedno sa predstavnicima Kongresa doprinela tome da projekat bude sveobuhvatan.

**Predsednik Odbora** je istakao da ne treba da izlazimo iz svojih nadležnosti. Svakako je potrebno da Odbor bude obavešten o krajnjem ishodu projekta čim bude doneta odluka. Tada ćemo imati sednicu Odbora na kojoj ćemo moći da odredimo i neke naše predstavnike koji će učestvovati u realizaciji projekta i biti u prilici da u periodu trajanja projekta, a to je tri godine, daju svoj doprinos projektnim aktivnostima.

Nakon okončanja rasprave u vezi sa ovom tačkom Dnevnog reda, predsednik Odbora je stavio na glasanje predlog zaključka da Odbor za ljudska i manjinska prava i ravnopravnost polova Narodne skupštine podrži predlog projekta Kongresa srpskog ujedinjenja Srbija pod nazivom „Moj život u mojim rukama“ u cilju dobijanja projekta kod Ujedinjenih nacija. O daljim aktivnostima u vezi sa apliciranjem i donošenjem odluke o predlogu projekta Kongres srpskog ujedinjenja Srbija će obavestiti Odbor.

Članovi Odbora su **većinom glasova** USVOJILI

Z A K Lj U Č A K

Odbor za ljudska i manjinska prava i ravnopravnost polova Narodne skupštine podržava predlog projekta Kongresa srpskog ujedinjenja Srbija „Moj život u mojim rukama“ u cilju dobijanja projekta kod Ujedinjenih nacija. O daljim aktivnostima u vezi sa apliciranjem i donošenjem odluke o predlogu projekta Kongres srpskog ujedinjenja Srbija će obavestiti Odbor.

**DRUGA TAČKA – Razmatranje Predloga odluke o utvrđivanju sastava Komisije za praćenje sprovođenja Nacionalnog akcionog plana za primenu Rezolucije 1325 Saveta bezbednosti Ujedinjenih nacija – Žene, mir i bezbednost u Republici Srbiji (2010-2015);**

Narodna skupština je 29. novembra 2011. godine donela Odluku o obrazovanju Komisije za praćenje sprovođenja Nacionalnog akcionog plana za primenu Rezolucije 1325 SB UN – Žene, mir i bezbednost u RS (201-2015). Tom odlukom je utvrđen sastav i zadatak komisije - da sagledava stanje i prati sprovođenje NAP, razmatra redovne izveštaje o sprovođenju NAP i šestomesečne izveštaje o radu Političkog saveta za sprovođenje NAP, Komisija najmanje jednom godišnje podnosi Narodnoj skupštini informaciju o svom radu, Komisija podnosi izveštaj sa predlogom mera NS pre isteka perioda primene NAP.

Predlogom odluke koja je na dnevnom redu utvrđuje se sastav Komisije. Predlog odluke je u skladu sa članom 3. prethodno navedene odluke. Predloženo je da Komisiju čine narodni poslanici: Zlata Đerić, Milovan Drecun, Sanda Rašković Ivić, Milanka Jevtović Vukojičić, Katarina Rakić, kao i Kosana Beker, pomoćnik Poverenika za zaštitu ravnopravnosti.

S obzirom da nije bilo učesnika u raspravi, predsednik Odbora je stavio na glasanje Predlog odluke o utvrđivanju sastava Komisije za praćenje sprovođenja Nacionalnog akcionog plana za primenu Rezolucije 1325 Saveta bezbednosti Ujedinjenih nacija – Žene, mir i bezbednost u Republici Srbiji (2010-2015). Odbor smatra da je predlog odluke u skladu sa članom 3. Odluke o obrazovanju Komisije za praćenje sprovođenja Nacionalnog akcionog plana za primenu Rezolucije 1325 Saveta bezbednosti Ujedinjenih nacija – žene, mir i bezbednost u Republici Srbiji (2010-2015).

Članovi Odbora su **jednoglasno** PRIHVATILI Predlog odluke o utvrđivanju sastava Komisije za praćenje sprovođenja Nacionalnog akcionog plana za primenu Rezolucije 1325 Saveta bezbednosti Ujedinjenih nacija – Žene, mir i bezbednost u Republici Srbiji (2010-2015). Odbor smatra da je predlog odluke u skladu sa članom 3. Odluke o obrazovanju Komisije za praćenje sprovođenja Nacionalnog akcionog plana za primenu Rezolucije 1325 Saveta bezbednosti Ujedinjenih nacija – žene, mir i bezbednost u Republici Srbiji (2010-2015).

Nakon razmatranja Predloga odluke, Odbor je Narodnoj skupštini podneo

I Z V E Š T A J

Odbor je razmotrio Predlog odluke o utvrđivanju sastava Komisije za praćenje sprovođenja Nacionalnog akcionog plana za primenu Rezolucije 1325 Saveta bezbednosti Ujedinjenih nacija – žene, mir i bezbednost u Republici Srbiji (2010-2015), koji je podneo narodni poslanik Stefanović mr Nebojša.

Odbor predlaže da Narodna skupština usvoji Odluku o utvrđivanju sastava Komisije za praćenje sprovođenja Nacionalnog akcionog plana za primenu Rezolucije 1325 Saveta bezbednosti Ujedinjenih nacija – žene, mir i bezbednost u Republici Srbiji (2010-2015), u predloženom tekstu.

Za izvestioca Odbora na sednici Narodne skupštine određen je Meho Omerović, predsednik Odbora.

**TREĆA TAČKA – Razno.**

Predsednik Odbora je upoznao članove Odbora sa budućim aktivnostima:

**13. februara** održali bismo sednicu Odbora u formi okruglog stola u Maloj sali Doma NS, u trajanju od 10 do 13 časova. Sednica se organizuje u saradnji i uz podršku Kancelarije Visokog komesara za ljudska prava UN i Misije OEBS u Srbiji. Na sednici bi bio predstavljen državni izveštaj Republike Srbije pred Savetom za ljudska prava UN, a u okviru procesa Univerzalnog periodičnog pregleda stanja ljudskih prava u Republici Srbiji. Univerzalni periodični pregled predstavlja jedinstven proces putem kojeg se vrši pregled stanja ljudskih prava u svih 192 zemalja članica UN, i to jednom u svake četiri godine. Na taj način se svakoj zamlji članici omogućava da se izjasni o tome koje je aktivnosti preduzela kako bi poboljšala situaciju u oblasti zaštite ljudskih prava kao i u pogledu ispunjavanja preuzetih obaveza. Učesnici okruglog stola bi imali priliku da vide snimak sa sednice Saveta za ljudska prava na kome je delegacija Srbije predstavila svoj izveštaj, da čuju koja su najvažnija pitanja druge države uputile Srbiji, kao i da budu upoznati sa preporukama i zaključcima Saveta za ljudska prava UN upućenim Srbiji nakon razmatranja Izveštaja.

Učesnicima bi se obratila državna sekretarka Ministarstva pravde i državne uprave, Dušan Ignjatović, direktor Kancelarije za ljudska i manjinska prava, Milan Antonijević iz JUKOMA.

Zaštitnik građana obratio se Odboru dopisom kojim je predloženo da Odbor održi sednicu na kojoj bi se narodni poslanici upoznali sa problemima koji se odnose na zaštitu ljudskih prava osoba s mentalnim smetnjama i potrebom transformacije institucionalnog sistema smeštaja osoba s mentalnim smetnjama u psihijatrijskim bolnicama i ustanovama socijalne zaštite. Predloženo je da se sednica održi **28. februara (**četvrtak). Na sednici bi prisustvovali i predstavnici relevantnih ministarstava, pre svega Ministarstva zdravlja.

Povodom dvodnevne radionice na Paliću na temu „Uloga i aktivnosti Odbora za ljudska i manjinska prava i ravnopravnost polova Narodne skupštine RS“ koji je planiran i odložen početkom decembra prošle godine, obaveštavam vas da će se isti održati u periodu **7-9- mart** takođe na Paliću.

Odboru je dostavljen Izveštaj Uprave za rodnu ravnopravnost, koji smo vam danas uručili, a povodom razmatranja izveštaja biće zakazana posebna sednica na koju će biti pozvani predstavnici Uprave.

Sednica je zaključena u 12.05 časova.

**SEKRETAR ODBORA PREDSEDNIK ODBORA**

**Rajka Vukomanović Meho Omerović**